ÄRIRUUMI ÜÜRILEPING NR ______

Käesolev üürileping (edaspidi Leping) on sõlmitud Tartus, "_____"____________________.

Tartu linn, keda esindab Tartu Linnavalitsuse _____________ osakonna juhataja ___________________ (edaspidi Üürileandja), kes tegutseb Tartu Linnavalitsuse ____.___________ korralduse nr ____ alusel
 
ja _____________________________________________, (edaspidi Üürnik), keda esindab
	(Juriidilise või füüsilise isiku nimi) ______________________________________________ (edaspidi Pool või koos Pooled),
(Ametikoht, nimi, vajadusel volikirja nr)

leppisid kokku alljärgnevas: 

1.	Lepingu sisu

1.1. Lepingu alusel ja selles toodud tingimustel annab Üürileandja Üürnikule tasu eest kasutamiseks Äriruumi.

1.2. Üürnik kasutab Äriruumi _____________________________________ otstarbel.

2.	Lepingu ese ja tähtaeg

2.1. Üürileandja annab ja Üürnik võtab üürile aadressil Raekoja plats 12 ja Raekoja plats 14, Tartu linn asuvad ruumid (edaspidi Äriruum) üldpindalaga 411,6 m². 

2.2. . Äriruumi koosseis ja üleantav dokumentatsioon: 
Äriruumi koosseisus on Raekoja plats 12 hoone I korruse ruumid üldpindalaga 187,8 m² (plaanil nr 31-35) ja keldrikorruse ruumid üldpindalaga 111,1 m² (plaanil nr 17-21) ning Raekoja plats 14 hoone I korruse ruumid üldpindalaga 112,7 m² (plaanil nr 103-113).
Üürileandja annab Üürnikule üle Äriruumi plaani ja eksplikatsiooni (Lisa 2).
Üürnik kinnitab, et on teadlik Äriruumi seisukorrast ja  selle võimalikest puudustest. 

2.3. Leping jõustub _______________ ja kehtib kuni __________________. 

3.	Üür ja kõrvalkulud

3.1. Äriruumi kasutamise eest kohustub Üürnik tasuma Üüri, mis on:
3.1.1. esimese korruse ruumide (üldpindalaga 300,5 m2) iga ruutmeetri kohta ____ eurot kuus. Üürile lisandub käibemaks;
3.1.2. keldrikorruse ruumide (üldpindalaga 111,1 m2) iga ruutmeetri kohta 5 euro kuus. Üürile lisandub käibemaks.


(3.2. välja jäetud)

3.3. Üürnik vabastatakse Üüri tasumisest remondi teostamise ajaks kuni kaheks (2) kuuks  alates üürilepingu jõustumisest.

3.4. Lisaks Üürile kohustub Üürnik tasuma järgmised Äriruumi kasutamisega seonduvad kõrvalkulud (edaspidi Üür ja kõrvalkulud koos nimetatud Maksed): 
3.4.1. tarbitud teenused (elektrienergia, sh üldelekter, soojusenergia, soe ja külm vesi, kanalisatsioon, jäätmevedu, võrgu- ja sideteenus, ruumide kindlustus, tehniline valve, tehnosüsteemide hooldus, akende pesu jmt);
3.4.2. tasumisele kuuluvad riiklikud ja kohalikud maksud.

3.5. Äriruumi kasutamisega seonduvad kõrvalkulud tasub Üürnik paigaldatud arvestite näitude alusel vastavalt kehtivatele tariifidele ja/või esitatud arvetele või tasub Üürnik otse vastava teenuse pakkujale.

3.6. Kõrvalkulude suurust võib Üürileandja ühepoolselt muuta, kui vastava teenuse tariifid ja hinnad või maksed muutuvad vastava teenuse osutaja otsusel (või muu tahteavalduse alusel) või vastavalt õigusaktidele. Üürnikul on õigus tutvuda vastava teenuse või tariifi muutumise aluseks olevate dokumentidega. Uusi hindu või tariife arvestatakse alates päevast, mil teenuse hind või tariif teenuse osutaja otsuse (või muu tahteavalduse) või õigusakti alusel muutus. Kõrvalkulude tõstmisest ei pea Üürileandja Üürnikule ette teatama.

3.7. Üürnik on kohustatud tasuma Üürileandjale Makseid üks kord kuus Üürileandja poolt esitatava arve alusel. Arve esitatakse Üürnikule hiljemalt iga kuu 20. kuupäevaks Üürniku poolt näidatud e-posti aadressile. Arve mittesaabumisest on Üürnik kohustatud Üürileandjat teavitama. Raha peab olema Üürileandja pangakontole laekunud sama kuu 28. kuupäevaks.

3.8. Üürnik on kohustatud maksma viivist 0,15 % Üürileandja pangakontole tähtajaks laekumata Maksetelt iga tasumisega viivitatud päeva eest. Järgmise kuu arvele lisandub kogu Lepingu kehtivuse perioodil kogunenud võlgnevus. Võlgnevuse tasumine toimub järgmiselt: Üürniku poolt tasutud summa jagatakse proportsionaalselt kogu esitatud nõudele, s.t. vähemmaksmise korral jagatakse tasutud summa proportsionaalselt üüri, kõrvalkulude, käibemaksu ja viivise vahel. 

3.9. Üürniku poolt Maksete tasumisega viivitamisel rohkem kui 30 päeva üle tähtaja, on Üürileandjal õigus katkestada Üürnikule Äriruumi kasutamisega seonduvate teenuste osutamine kuni Maksete tasumiseni. Teenuse osutaja poolt nõutavad teenuse taastamise kulud tasub Üürnik.

4.	Äriruumi parendamine ja muutmine

[bookmark: _Hlk184802216]4.1. Äriruumi parendamiseks ja muutmiseks tehtavad ehitustööd ehitusseadustikus ja tsiviilseadustiku üldosa seaduse § 63 p 1 ja 2 mõttes on Üürnik kohustatud kirjalikult kooskõlastama Üürileandjaga enne vastavate töödega alustamist. Kooskõlastamisel hinnatakse planeeritavate tööde jaotumist vajalikeks, kasulikeks ja toreduslikeks kulutusteks tsiviilseadustiku üldosa seaduse tähenduses. 

[bookmark: _Hlk184802285]4.2. Äriruumi parendamiseks ja muutmiseks tehtavate ehitustööde teostamiseks kohustub Üürnik tagama vajaliku dokumentatsiooni (projekteerimistingimused, ehitusprojekti, ehitusteatise/-loa, kasutusteatise/-loa jms) olemasolu ning teostatud parenduste ja muutmiseks tehtud ehitustööde vastavuse Eesti Vabariigi seadusandlusele, kehtestatud ehituseeskirjadele, -standarditele ja kvaliteedinõuetele.

[bookmark: _Hlk184802333]4.3. Üürnikul ei ole õigust nõuda Äriruumi parendamiseks ja muutmiseks tehtavate kulutuste hüvitamist ega  võlaõigusseaduse  § 286 lg 1 sätestatud hüvitist.

4.4. Äriruumi parendamiseks ja muutmiseks tehtud vajalikke, kasulikke ja toreduslikke kulutusi ei arvestata maha Üürist ning need ei kuulu Üürileandja poolt Lepingu kehtivuse ajal ega Lepingu lõppemisel, lõpetamisel või ülesütlemisel hüvitamisele, v.a juhul, kui Pooled on hüvitise tasumise osas eelnevalt kirjalikult kokku leppinud.

4.5. Lepingu lõppemisel, lõpetamisel või ülesütlemisel on Üürileandjal õigus nõuda ruumide seisukorra taastamist vastavalt ruumide üleandmisaktis kirjeldatud seisundile.

[bookmark: _Hlk184802635]5. Poolte õigused ja kohustused 

5.1. Üürnik kohustub:

5.1.1. asuma Äriruumi kasutama Üürniku poolt esitatud kontseptsiooni järgides ning Lepingu punktis 1.2. nimetatud otstarbel hiljemalt kuue kuu jooksul arvates lepingu jõustumisest;

5.1.2. hankima kasutusloa ja kandma Äriruumi kasutusloa saamiseks või kasutusotstarbe muutmiseks vajalikud kulud, mis ei kuulu hüvitamisele Üürileandja poolt. Üürnik tasub Üüri ka juhul, kui ei saa Äriruumi sihtotstarbeliselt kasutada vastava kasutusloa puudumise tõttu. Kasutusotstarvet võib muuta Üürileandja kirjalikul nõusolekul;

5.1.3. lubama Üürileandja esindajaid tööpäevadel tööajal takistamatult Äriruumi Lepingu tingimuste täitmise kontrollimiseks, tingimusel, et ei segata Üürniku majandustegevust. Sisenemise vajadusest informeerib Üürileandja Üürnikku eelnevalt mõistliku aja jooksul;

5.1.4. hoidma Äriruumi vähemalt sellises heakorrastatud seisundis, millises Äriruum talle üle anti, arvestades normaalset kulumist. Üürnik vastutab Äriruumi seisundi tagamisel kõikide kolmandate isikute tegevuse eest, kellel ta lubas või kellele ta ei teinud takistusi Äriruumis viibimiseks;

[bookmark: _Hlk184223263]5.1.5. tegema Lepingu kehtivuse ajal Äriruumis omal kulul remonti ja hooldama seadmeid jm vara, vastavalt seadme hooldusjuhendile, asjakohasele standardile ja vajadusele, s.t hoidma omal kulul Äriruumi ja selle kütte-, veevarustuse-, kanalisatsiooni-, elektri-, ventilatsiooni-, valve- jm süsteemid, tuletõrjeseadmed ja sisenevad sidekommunikatsioonid (sh ainukasutatavate uste ja akende lukud, sulgurid, kraanid ja segistid, WC-potid, valgustid koos valgusallikatega, lülitid ja pistikud, ventilatsiooniavad ja restid, konditsioneerid ja filtrid, andurid ja juhtimispaneelid, interneti- ja telefonikaablid) Äriruumi normaalseks toimimiseks vajalikus seisundis. Nimetatud hoolduse ja remondi kulusid ei arvestata maha Üürist ning need ei kuulu Üürileandja poolt Lepingu kehtivuse ajal ega Lepingu lõppemisel, lõpetamisel või ülesütlemisel hüvitamisele;

[bookmark: _Hlk184803011]5.1.6. viivitamatult korraldama omal kulul Äriruumis kütte-, veevarustuse-, kanalisatsiooni-, elektri-, ventilatsiooni-, valve- jm süsteemides esinevate avariide ja rikete kõrvaldamise ja teatama viivitamatult Üürileandjale eelpool toodud juhtumitest;

5.1.7. pidama Äriruumis kinni kõigist kehtivatest tervishoiu-, tuleohutuse- ja hoonete ekspluateerimise nõuetest ning järgima keskkonna ja looduskaitse nõudeid;

5.1.8. täitma kõiki kohustuslikke ja/või korralduslikke tuleohutusnõudeid ning koostama ja esitama Päästeametile vastava kohustuse olemasolu korral enesekontrolli tuleohutusaruande ning esitama selle koopia Üürileandjale. Täitma Päästeameti poolt tehtud ettekirjutusi, osalema paikvaatlustel ning Päästeameti poolt ettekirjutuse saamisel teavitama sellest koheselt Üürileandjat;

5.1.9. tellima omal kulul vastava valdkonna õigusaktidest juhindudes vastava pädevusega isikult ruumide tuleohutuspaigaldiste (automaatne tulekahjusignalisatsioonisüsteem, turvavalgustus, tulekustutid jne) hoolduse ning üks kord aastas ventilatsioonisüsteemi torustiku puhastuse. Säilitama kõiki hoolduse ja puhastusega seonduvaid dokumente ning esitama need vastava nõude saamisel Üürileandjale; 

5.1.10. mitte kasutama seadmeid ja tehnoloogiaid, mis tekitavad üldkehtivatest normidest suuremat vibratsiooni ja müra, raadio- ja televisioonihäireid, ümbrust ja keskkonda kahjustavat tolmu, gaase, kiirgust, vahelagede ülekoormust, vee-, ventilatsiooni- ja kanalisatsioonivõrgu kahjustusi, elektrivõrgu ülekoormust; 

5.1.11. tagama heakorra Äriruumis (k.a akende pesu), üldkasutatavates ruumides ning hoone, kus Äriruum asub, ümbruses juhul, kui hoone haldamiseks ei ole sõlmitud eraldi lepingut või haldamisega ei tegele korteriühistu;

5.1.12. mitte hoidma Äriruumis mürgiseid, tule- või plahvatusohtlikke aineid või esemeid, mis võivad kahjustada Äriruumi, hoonet või kolmandaid isikuid;

[bookmark: _Hlk184803216]5.1.13. mitte ladustama ega hoidma oma tegevuses tekkivaid jäätmeid Äriruumiga seonduval territooriumil; 

(5.1.14. välja jäetud)

5.1.15. tasuma Lepingu sõlmimise hetkeks kolme kuu Üüri suuruse tagatisraha Lepingust tulenevate nõuete tagamiseks. Üürileandja ei pea tagatisraha hoiustama krediidiasutuses ega oma varast eraldi. Üürnikul ei ole õigust nõuda intressi tagatisraha kasutamise eest;

5.1.16. taastama tagatisraha punktis 5.1.15. nimetatud summas, juhul kui on rakendatud punktis 5.3.4. tasaarvestust tagatisrahaga, tehes vastava makse Üürileandjale hiljemalt 14 kalendripäeva jooksul pärast tasaarvestuse kohta teate saamist;

5.1.17. teatama Üürileandjale kirjalikult vähemalt üks kuu ette kõikidest muudatustest, mis puudutavad Üürniku õiguslikku seisundit (nt ühinemine, ümberkujundamine ja jagunemine) ja esitama õigusjärglase äriregistrisse kantud juriidilise isiku nime ja registrikoodi. Samuti teatama kirjalikult vähemalt üks kuu ette tegevuse ümberkorraldamisest, juriidiliste andmete muudatustest ja tegevuse lõpetamisest;

5.1.18. teostama omal kulul Äriruumi parendamiseks vajalikud remonditööd. Üürileandja ei hüvita Üürnikule Äriruumis tehtud parenduste ega remonditööde kulusid;

5.1.19. järgima Äriruumi remonditööde teostamisel kõiki kehtivaid õigusakte ning teostama tööd hea ehitustava kohaselt;

5.1.20. kooskõlastama enne remonditööde alustamist Üürileandjaga kavandatavad tööd, sh vajaduse korral esitama projekti. Üürileandjal on õigus keelduda kooskõlastamisest põhjendatud juhul;

5.1.21. viima omal kulul kuue (6) kuu jooksul alates lepingu jõustumisest Äriruumis paiknevad kütte-, veevarustus-, kanalisatsiooni-, elektri-, ventilatsiooni- ja muud tehnosüsteemid vastavusse Üürniku kavandatavale tegevusele kohalduvate õigusaktide nõuetega ning tagama nende nõuetekohase toimimise.

[bookmark: _Hlk184803737]5.2. Üürileandja kohustub:

5.2.1. andma Äriruumi Üürniku kasutusse. Äriruumi üleandmine vormistatakse üleandmise-vastuvõtmise aktiga, millele allkirjastavad mõlemad Pooled;

5.2.2. teavitama esimesel võimalusel Üürnikku Üürileandjale eelnevalt teatavaks saanud kavatsetavatest Äriruumi kasutamisega seonduvate teenuste katkestustest;

5.2.3. hoiduma tegevusest või tegevusetusest, mis võib takistada Üürniku majanduslikku tegevust Äriruumi kasutamisel;

5.2.4. mitte takistama ega piirama Üürnikku Äriruumi valdamisel ja kasutamisel, välja arvatud juhul, kui takistamine või piiramine on vältimatult vajalik Äriruumi kahjustamise või hävimise ärahoidmiseks. Üürniku valduse ja kasutamisõiguse piiramise vajadusest kohustub Üürileandja Üürnikku viivitamatult teavitama;

5.2.5. teatama kirjalikult Üürnikule Äriruumi võõrandamisest või piiratud asjaõigusega koormamisest, millega kaasneb Üürileandja õiguste ja kohustuste üleminek.

[bookmark: _Hlk184803960]5.3. Üürnikul on õigus:

5.3.1. anda Äriruum osaliselt allkasutusse üksnes Üürileandja eelneval kirjalikul nõusolekul, kusjuures Üürileandja ees jääb Lepingu täitmise eest vastutavaks Üürnik;

5.3.2. nõuda remondi ajaks Üüri suuruse vähendamist juhul, kui Lepingu kehtivuse ajal Äriruumi kasutamise tingimused või seisund halvenesid oluliselt asjaolude tõttu, mille eest Üürnik ei vastuta. Üüri vähendamise otsustab Tartu Linnavalitsus;

5.3.3. paigaldada eelneval kirjalikul kokkuleppel Üürileandjaga hoonesse, kus Äriruum asub, samuti hoone väliskülgedele Üürniku reklaami, silte, sümboolikat jms, juhul kui hoone kuulub Üürileandjale. Väljaspool hoonet asuvad reklaamid, sildid, sümboolika jms tuleb eelnevalt kooskõlastada Tartu Linnavalitsusega. Reklaami paigaldamisel on Üürnik kohustatud tasuma kõik reklaamiga seonduvad maksud ning reklaami valmistamise, paigaldamise ja mahavõtmise kulud;

5.3.4. paigaldada eelneval kirjalikul kokkuleppel Üürileandjaga Äriruumi valvesüsteem. Valvesüsteemi mahavõtmise korral tekkinud kahjustused (lagede- ja seinte, värvi, elektrisüsteemi jms) on Üürnik kohustatud viivitamatult omal kulul kõrvaldama. Kui Üürnik kahjustusi ei kõrvalda, on Üürileandjal õigus kõrvaldada kahjustused omal kulul ja arvestada kantud kulu maha tagatisrahast;

5.3.5. sõlmida Äriruumi kasutamisega seonduvate teenuste saamiseks leping (nt sideteenuse leping, elektri võrguleping ja -ostuleping, jäätmeveoleping jmt) vastava teenuse osutajaga ning kohustus kanda vastavalt kõik teenuse kulud;

5.3.6. teha eelneval kirjalikul kokkuleppel Üürileandjaga Äriruumis omal kulul remonti, millega ei muudeta struktuurielemente ega tehnosüsteeme, kui see on tingitud Üürniku soovist muuta või parendada Äriruumi viimistlust ja/või muuta kerg- ja siseseinte asukohta; 

[bookmark: _Hlk185414335]5.3.7. paigaldada või vahetada eelneval kirjalikul kokkuleppel Üürileandjaga Äriruumis paiknevad valgustid, mis on Üürniku omand ja mida Üürnik võib Lepingu lõppemisel kaasa võtta. Valgustite vahetamisel kohustub Üürnik hoiustama Üürileandja valgusteid ja juhul kui Üürnik otsustab Lepingu lõppedes enda poolt soetatud valgustid kaasa võtta, kohustub Üürnik ruumidesse tagasi paigaldama esialgsed Üürileandja valgustid ja tagama valgustite töökorras oleku. Valgustite mahavõtmisega/paigaldamisega/vahetamisega seonduvad kahjustused (lagede- ja seinte, värvi, elektrisüsteemi jms) on Üürnik kohustatud viivitamatult omal kulul kõrvaldama. Kui Üürnik kahjustusi ei kõrvalda, on Üürileandjal õigus kõrvaldada kahjustused omal kulul ja arvestada kantud kulu maha tagatisrahast;

5.3.8. pidada eelisjärjekorras Üürileandjaga läbirääkimisi Lepingu pikendamiseks kuni 5 aastaks tingimusel, et Üürnik on täitnud Lepingut nõuetekohaselt ning Pooled lepivad kokku turuüüri kohaldamises ja üüri igakuises korrigeerimises vastavalt Statistikaameti avaldatud tarbijahinnaindeksi muutusele.

5.4. Üürileandjal on õigus:

5.4.1. kontrollida Äriruumi kasutamist Lepingu kehtivuse perioodil ja teha Üürnikule kohustuslikke ettekirjutusi käesoleva Lepingu tingimuste rikkumise lõpetamiseks;

5.4.2. katkestada mõne Äriruumi kasutamisega seonduva teenuse kasutamise võimalus, kui see on vajalik selle teenuse kasutamist võimaldavate seadmete või kommunikatsioonide hoolduseks või remondiks. Üürileandja kohustub selliseid katkestusi tegema nii harva kui võimalik ja sellistel päevadel ja kellaaegadel, mis võimalikult vähe häiriks Üürniku tegevust.

6.	Lepingu rikkumine

6.1. Pooled kannavad vastutust Lepingu tingimuste täitmise eest ning on kohustatud hüvitama teisele Poolele Lepingu rikkumisega (Lepingu täitmatajätmine või mittenõuetekohane täitmine) tekitatud kahju. Pooled ei vastuta Lepingu rikkumise eest, kui rikkumine leidis aset vääramatu jõu tagajärjel.

6.2. Äriruumi valduse üleandmisega viivitamisel Lepingu lõppemisel, lõpetamisel või ülesütlemisel on Üürileandjal õigus nõuda Üürnikult leppetrahvi:

6.2.1. viivitamisel kuni üks kuu – 5 (viie) % ulatuses eelmise kuu Üürist iga viivitatud päeva eest;

6.2.2.  viivitamisel ühest kuust kuni kolme kuuni – 10 (kümne) % ulatuses eelmise kuu Üürist iga viivitatud päeva eest;

6.2.3. viivitamisel üle kolme kuu - 15 (viieteistkümne) % ulatuses eelmise kuu Üürist iga viivitatud päeva eest.

6.3. Juhul, kui Üürnik ei täida või ei täida nõuetekohaselt Lepingus ettenähtud kohustusi, on Üürileandjal õigus nõuda Üürnikult leppetrahvi tasumist:
6.3.1. Lepingu punktides 5.1.2, 5.1.3, 5.1.7, 5.1.11, 5.1.12, 5.1.13, 5.1.19, 5.1.20 ja 5.1.21  sätestatud kohustuste puhul kuni ühe kuu Üüri ulatuses;
6.3.2. Lepingu punktides 3.8, 5.1.4, 5.1.5, 5.1.6, 5.1.8, 5.1.9 ja 5.1.10 sätestatud kohustuste puhul kuni kolme kuu Üüri ulatuses. 

6.4. Üürileandjal on õigus esitada Üürnikule leppetrahvi nõue:
6.4.1. Lepingu punktis 6.2. sätestatud juhul kahe kuu jooksul arvates Üürniku poolt Äriruumi valduse üleandmise päevast;
6.4.2. Lepingu punktis 6.3. sätestatud juhul kahe kuu jooksul arvates kohustuse rikkumise avastamise päevast.

7.	Lepingu lõppemine, lõpetamine ja ülesütlemine 

7.1. Leping lõpeb punktis 2.3. nimetatud tähtpäeva saabumisel või Äriruumi hävimisel.

7.2. Lepingu lõpetamine toimub Poolte kokkuleppel.

7.3. Üks Pool võib Lepingu erakorraliselt üles öelda Lepingus ning seaduses toodud alustel teatades sellest teisele Poolele ette vähemalt kaks nädalat.

7.4. Üürileandja võib Lepingu erakorraliselt üles öelda juhul, kui:
7.4.1. Üürnik kasutab Äriruumi vastuolus Lepingus ettenähtud otstarbega;
7.4.2. Üürnik teeb Äriruumis muudatusi või parendusi ilma Üürileandja loata;
7.4.3. Üürnik annab Äriruumi kolmanda isiku kasutusse ilma Üürileandja kirjaliku nõusolekuta;
7.4.4. Üürnik lõhub või rikub Äriruumi;
7.4.5. Üürnikul on tekkinud võlgnevus Üürileandja ees enam kui kahe kuu maksete ulatuses;
7.4.6. Üürnik rikub korduvalt Lepingut;
7.4.7. Üürnik rikub punktis 5.1.16. kohustust taastada tagatisraha punktis 5.1.15. nimetatud summas. 

7.5. Üürnik võib Lepingu erakorraliselt üles öelda juhul, kui:
7.5.1. Äriruum osutub kasutamiskõlbmatuks asjaolude tõttu, mille eest Üürnik ei vastuta;
7.5.2. Üürileandja ei nõustu punktis 5.3.2. sätestatud Üüri vähendamisega.

7.6. Üürileandjal on õigus Leping erakorraliselt üles öelda, teatades sellest Üürnikule ette kolm kuud, kui Üürnik ei ole alustanud Äriruumi kasutamist lepingu punktis 1.2. nimetatud otstarbel kuue kuu möödumisel arvates Lepingu jõustumisest. 

7.7. Lepingu lõppemisel, lõpetamisel või ülesütlemisel on Üürnik kohustatud Äriruumi Üürileandjale üle andma koos tema poolt omal kulul tehtud muudatuste ja parendustega seisukorras, milles Üürnik Äriruumi oma valdusse sai arvestades Üürniku lepingujärgseid remondikohustusi. Äriruumi üleandmine vormistatakse üleandmise-vastuvõtmise aktiga, mille allkirjastavad mõlemad Pooled. Üürnik ei pea Äriruumi üle andma, kui Äriruum hävib või võõrandatakse.

7.8. Lepingu lõppemise või ülesütlemise päevast arvates ühe kuu möödumisel on Üürileandja kohustatud tagastama Üürnikule tagatisraha juhul, kui Üürileandjal ei ole Üürniku vastu varalisi nõudeid ja puudub alus selliste nõuete tekkimiseks. Üürileandjal on õigus tagatisrahast maha arvestada Üürniku võlgnevused, Lepingu punktis 5.3.4. nimetatud kulud ja Üürileandja varale tekitatud kahju ja kahju likvideerimise kulud.

8.	Lisatingimused

8.1. Pooltevahelised Lepinguga seotud teated peavad olema kirjalikus vormis, välja arvatud juhtudel, kui sellised teated on informatsioonilise iseloomuga, mille edastamisel ei tulene teisele Poolele õiguslikke või majanduslikke tagajärgi. Informatsioonilist teadet võib edastada telefoni, arvutiside jms kaudu.

8.2. Lepingu tingimusi võib muuta Poolte kirjalikul kokkuleppel.

8.3. Äriruumi ülemõõtmisel selgunud Lepingu punktis 2.1. sätestatud Äriruumi üldpindalast erinev üldpindala loetakse Lepingujärgseks Äriruumi üldpindalaks, kui see on Üürnikule kirjalikult teatavaks tehtud.

8.4. Poolte vahel Lepingu täitmisest tulenevad vaidlused lahendatakse läbirääkimiste teel. Kokkuleppe mittesaavutamisel kuuluvad vaidlused lahendamisele Tartu Maakohtu Tartu Kohtumajas.

8.5. Lepingu sõlmimisel loetakse kõik varasemad Poolte vahel Äriruumi kasutusse andmist puudutavad kokkulepped tühistatuks.

8.6. Leping on koostatud eesti keeles ja allkirjastatud digitaalselt.

8.7. Lepingu sõlmimisel on Lepingule lisatud järgmised lisad:
8.7.1. Lisa 1 - Ruumide üleandmise-vastuvõtmise akt;
8.7.2. Lisa 2 - Ruumide plaan ja eksplikatsioon.

